

**LATVIJAS HANDBOLA ATTĪSTĪBAS   
STRATĒĢIJA 2019.-2027. GADAM**

**© Latvijas Handbola federācija**

**2019**

**Saturs**

[Kopsavilkums 2](#_Toc4268323)

[Latvijas handbola sistēmas raksturojums 2](#_Toc4268324)

[Latvijas handbola stiprās puses un iespējas 2](#_Toc4268325)

[Latvijas handbola vājās puses un draudi 2](#_Toc4268326)

[Latvijas handbola attīstības stratēģiskie mērķi un sasniedzamie rezultāti 2021.gadā 2](#_Toc4268327)

[Latvijas handbola attīstības stratēģiskās prioritātes 2](#_Toc4268328)

[Ilgtspējīgas Latvijas handbola sistēmas uzbūve 2](#_Toc4268329)

[Stratēģijas pasākumi 2](#_Toc4268330)

[1.pīlārs - Veidot “piramīdu” handbola klubos, attīstīt klubu menedžmentu. 2](#_Toc4268331)

[2.pīlārs - Integrēt sporta skolas ar klubiem 2](#_Toc4268332)

[3.pīlārs - Uzlabot izlašu starptautiskos panākumus 2](#_Toc4268333)

[4.pīlārs - Popularizēt handbolu 2](#_Toc4268334)

[Stratēģijas finansējums 2](#_Toc4268335)

# Kopsavilkums

Latvijas handbola attīstības stratēģija izveidota pēc Latvijas Handbola federācijas (LHF) Padomes iniciatīvas ar mērķi apzināt esošo situāciju Latvijas handbolā, pasaules norises, starptautisko federāciju iniciatīvas un to ietekmi uz Latvijas handbolu, un izstrādāt stratēģiju Latvijas handbola attīstīšanai turpmāko 3-5 gadu periodā.

Stratēģija ietver vispārīgu vīziju par to, kā tiks veidota kopējā handbola sistēma Latvijā, sasniedzamos mērķus, galvenās īstermiņa un vidējā termiņa prioritātes un aktivitātes, un Latvijas handbola finansēšanas principus.

Stratēģija kalpos par pamatu LHF darbības plānošanai, LHF sadarbībai ar starptautiskajām organizācijām, sadarbībai ar valsts pārvaldi, pašvaldībām, izglītības sistēmu, sponsoriem un atbalstītājiem. Kā vadlīnijas savas attīstības un darbības plānošanai stratēģiju varēs izmantot handbola klubi, izglītības iestādes un pašvaldības.

Latvijas handbola attīstības stratēģijas pamatā ir sekojoša vīzija:

***izveidot ilgtspējīgu handbola sistēmu, kas ilgtermiņā nodrošina   
 nepieciešamo treneru un spēlētāju skaitu, konkurenci, atlasi,   
 un rezultātus, skatītājus un finansējumu.***

Latvijas handbola attīstības stratēģija nav orientēta uz īstermiņa rezultātiem. LHF galvenais mērķis ir izveidot tādu sistēmu, kas būtu ilgtermiņā stabila, varētu sagatavot un noturēt nepieciešamos spēlētāju un treneru skaitu, nodrošināt handbola norišu regularitāti, kvalitāti un masveidību, līdz ar to piesaistīt stabilu skatītāju plūsmu un sistēmas darbībai nepieciešamo finansējumu.

Handbola ilgtermiņa attīstības pamatā LHF izvirza bērnu un jaunatnes handbola attīstību, audzējot jaunatnes komandu skaitu un veidojot aktīvu sacensību un aktivitāšu kalendāru bērniem un jauniešiem. Sistēmas pamatā ir arī mūsdienīga reģionālās *"handbola dzīves"* un klubu darbības organizācija un vadība, piramīdu veidošana tajos, kā arī klubu un pašvaldību sporta skolu cieša sadarbība. Daudz aktīvāk veicama handbola popularizēšana un iedzīvināšana Latvijas reģionos, palīdzot attīstīt infrastruktūru, kā arī nodrošinot iespēju ikvienam nodarboties ar handbolu, neatkarīgi no vecuma, dzimuma, pieredzes vai prasmēm.

Kā panākumu atslēgu stratēģijas ieviešanai LHF redz Latvijas komandu un nacionālo izlašu attīstīšanu starptautiskā līmenī, t.sk. Latvijas nacionālās vīriešu izlases dalību Eiropas un pasaules čempionāta finālturnīros. Panākumi piesaista handbolam skatītājus un atbalstītājus, jauniešus un to vecākus. Tie ceļ spēlētāju, treneru un pārējo iesaistīto pašapziņu, lepnumu par piederību Latvijas handbolam, ticību spējai sasniegt vēl augstākus rezultātus, un gatavību strādāt handbola attīstībai.

# Latvijas handbola sistēmas raksturojums

2019.gadā Latvijas handbola saimē ir 2 741 cilvēks (spēlētāji un treneri), no kuriem 1 589 ir jaunāki par 18 gadiem. Tā sastāv no 26 juridiskajiem biedriem.

Astoņas pašvaldību sporta skolas nodrošina profesionālās ievirzes izglītības programmu handbolā, veicinot jauniešu iesaisti no sākuma sagatavošanas līmeņa (SSG) līdz augstākās sporta meistarības (ASM) grupām (vecumā no 5 - 25 gadiem).

Aktīvi darbojas 13 handbola klubi, kas sadarbībā ar reģionu pašvaldību sporta skolām un pašvaldību, nodrošina handbola organizācijas un attīstības pašreizējo modeli, un rīko handbola aktivitātes.

LHF oficiāli ir reģistrēti 22 tiesneši un 3 delegāti, kā arī pēc Latvijas Sporta federāciju padomes (LSFP) datiem Latvijā drīkst praktizēt 47 handbola treneri.

Valsts līmenī Latvijas handbolu pārstāv Latvijas Handbola federācija. Tā ir biedrība, kas darbojas atbilstoši Sporta likuma 10.pantam, un kurā brīvprātīgi apvienojušies sporta klubi un citas juridiskās personas, kuru darbība ir saistīta ar handbolu vai kuras ir ieinteresētas tā attīstībā. LHF pārstāv visu Latvijas handbola saimi, vada un koordinē nozares darbu, rūpējas par tās attīstību, ilgtermiņa perspektīvu un izaugsmi. Tā pārstāv Latvijas handbolu Latvijas un starptautiskajās sporta organizācijās. Federācijas darbu vada LHF Padome, kura ir atbildīga par handbola popularizēšanu un attīstību visās vecuma grupās Latvijā. Tās kompetencē ietilpst arī handbola attīstības programmas realizēšanai nepieciešamo atbalstošo dokumentu (t.sk. šīs Stratēģijas) izstrāde un to izpildes kontrole.

LHF regulāri organizē Latvijas līmeņa handbola čempionātus un aktivitātes tā attīstībai:

* Latvijas klubu čempionātus - Latvijas virslīgu vīriešiem, 1.līgu vīriešiem, Sieviešu virslīgu, LHF prezidenta kausu;
* Latvijas Jaunatnes čempionātu, kurā piedalās 72 komandas;
* Nacionālo izlašu Eiropas un pasaules čempionātu kvalifikācijas turnīrus, Rīgas domes kausu;
* Mini handbola festivālus un pludmales handbola turnīrus;
* Regulāri organizē treneru un tiesnešu tālākizglītības kursus un seminārus;
* Izstrādā metodiskos materiālus (izglītības un treniņu programmu) jaunatnes attīstībai.

## Latvijas handbola stiprās puses un iespējas

Latvijas handbolam aprit 60.gadi. Šis sporta veids ir Latvijā pazīstams un handbola attīstību var veidot uz vēsturiski izveidojušās sistēmas bāzes - klubiem reģionos, spēlētājiem, treneriem, tiesnešiem, klubu menedžeriem, pašvaldību sporta skolām. Reģionos, kuros aktīvi darbojas klubi, šis sporta veids ir būtiska vietējās sabiedriskās dzīves sastāvdaļa.

Latvijā, atšķirībā no citām valstīm, ir valsts un pašvaldību atbalsts jauno handbola spēlētāju sagatavošanai. Reģionālajās pašvaldību sporta skolās tiek īstenotas profesionālās ievirzes sporta izglītības programmas, kas nodrošina spēlētāju un treneru sagatavošanai nepieciešamos apstākļus, tai skaitā infrastruktūru.

No valsts budžeta tiek dotēta bērnu un jauniešu sporta treniņos un sporta sacensībās nodarbināto pedagogu darba samaksa. Pašvaldības atbalsta sporta skolas finansiāli un palīdz veidot infrastruktūru. Skolas iekļaujas reģiona veselīga dzīvesveida un sporta attīstības sistēmā un sadarbojās ar pašvaldības teritorijā esošajām sporta organizācijā un biedrībām.

Kopš 1977.gada Murjāņu Sporta ģimnāzijā (MSĢ) darbojas handbola nodaļa, kura joprojām sagatavo augstākās klases handbola spēlētājus 15-20. gadu vecumā. Tie veido pamatu nacionālo izlašu sastāviem, papildina klubu elites vienības, un ļauj jaunajiem spēlētājiem veidot konkurētspējīgu handbola karjeru pasaulē.

LHF nodrošina jaunatnes izlašu (U-18 un U-20 zēniem, U-17 meitenēm) dalību Eiropas čempionāta kvalifikācijas turnīros un citos starptautiska līmeņa turnīros, tā nodrošinot iespēju sacensties ar citām pasaules valstīm. Jaunieši iegūstot vērtīgu starptautisko pieredzi un tiek veicināta to motivācija turpināt karjeru handbolā.

Latvijas Sporta pedagoģijas augstskola sagatavo handbola nozarei nepieciešamos speciālistus ar augstāko akadēmisko vai augstāko profesionālo izglītību. Tā piedāvā vairāku līmeņu izglītības iespējas, sākot ar C līmeņa treneru izglītību un beidzot ar bakalaura, maģistra vai doktora studijām.

Kopumā Latvijā ir nepieciešamie pamati handbola attīstībai, taču pieejamā kapacitāte un iespējas netiek pilnībā izmantotas.

Strauji aug Latvijas iedzīvotāju labklājība. Vidējā alga kopš 2013.gada pieaugusi par 40% un turpina palielināties par 7-8% gadā. Atbilstoši, par 41%, 5 gadu laikā auguši arī tēriņi sportam un atpūtai. Līdz ar to handbolam ir lielākas iespējas piesaistīt iedzīvotāju finansējumu gan biedru naudās, gan kā ieņēmumus no skatītājiem.

Pieaugot labklājībai, pašvaldības pievērš lielāku uzmanību iedzīvotāju brīvā laika un sporta aktivitāšu nodrošināšanai. Tāpēc ir iespējams piesaistīt arī pašvaldību finansējumu handbola attīstībai - infrastruktūras veidošanai, tautas sporta, bērnu un jauniešu, kā arī pieaugušo sporta aktivitātēm un dažādu pasākumu organizēšanai pašvaldības teritorijā.

Iedzīvotāju un pašvaldību finansējumu un atbalstu patlaban aktīvi piesaista handbola galvenie *"konkurenti"* komandu sporta aktivitāšu organizēšanā, un skatītāju un talantu piesaistīšanā - futbols un basketbols.

Latvijas teritorijā handbols ir vairāk attīstījies tajos reģionos, kur tas pastāvēja vēsturiski. Ir iespēja to attīstīt lielajās pilsētās (Rīga, Jelgava), kas līdz šim nav darīts pietiekami aktīvi. Tādā veidā būtu iespējams strauji audzēt spēlētāju un skatītāju bāzi un handbola popularitāti.

Latvijas nacionālo izlašu dalība Eiropas un pasaules čempionātu kvalifikācijas turnīros ir vēl viena neizmantota iespēja. Latvijas komandu līmenis ir salīdzinoši pietiekami augsts, lai būtu iespējams nodrošināt Latvijas dalību kādā no finālturnīriem, tā veicinot handbola popularitāti un atpazīstamību. Sasniegt šādu līmeni Latvijas handbolam būtu vieglāk, nekā futbolā vai basketbolā.

Nav pilnībā izmantotas iespējas organizēt starptautiska mēroga handbola pasākumus Latvijā. Citos sporta veidos tādi tiek rīkoti, piemēram, Pasaules Čempionāts hokejā, Jaunatnes čempionāts basketbolā, Eiropas Čempionāts sievietēm basketbolā u.c. Šādi liela mēroga sporta pasākumi piesaista skatītājus un sponsorus, popularizē un stiprina konkrētā sporta veida attīstību Latvijā.

Handbols nepilnīgi izmanto iespējas, ko varētu sniegt nozares augstskola, jo nav izveidota pilnvērtīga sadarbība ar klubiem un komandām, sporta skolām un pašvaldībām. Stiprinot sadarbību, būtu iespējams izveidot un uzturēt augstas kvalitātes handbola attīstības metodisko sistēmu, kā arī nodrošināt tiesnešu, treneru un menedžeru pasaules līmeņa izglītošanas un tālākizglītības iespējas. Šāda sadarbība ļaus arī mērķtiecīgāk plānot jauno speciālistu karjeras, visaptveroši nodrošinot to izglītošanu, praksi, darbu, treniņu un sacensību iespējas.

Handbola attīstību aktīvi finansē un atbalsta vietējās un starptautiskās sporta organizācijas un ir nepieciešams to maksimāli izmantot Latvijas handbola sistēmas attīstībai. Starptautisko organizāciju programmas un atbalsta mehānismi ir arī būtisks finansējuma un atbalsta avots šajā Stratēģijā plānoto aktivitāšu ieviešanai.

Latvijā LHF regulāri sadarbojas ar Latvijas Olimpisko komiteju (LOK), LSFP un pašvaldībām, piesaistot finansējumu un ieviešot dažādus projektus. Starptautiski LHF aktīvu piedalās Starptautiskās handbola federācijas (IHF) un Eiropas handbola federācijas (EHF) programmās un pasākumos.

Sadarbībā ar EHF un LSFP tiek atbalstīta bērnu un jaunatnes mini handbola kustība Latvijā, nodrošinot nepieciešamo ekipējumu (bumbas, vārtus) un organizējot bezmaksas regulārus turnīrus visos Latvijas reģionos. Savukārt ar IHF palīdzību tiek atbalstīta Latvijas Jaunatnes handbola līga, veicinot lielāku jaunatnes komandu piesaisti. Tiek atviegloti līdzmaksājumi komandu dalības maksai čempionātā, nosedzot turnīra izmasas, kā arī palīdzēts nodrošināt ekipējumu.

Sadarbība ar EHF un IHF nodrošina arī iespēju piesaistīt starptautiskus ekspertus un mentorus, izstrādāt metodiku un organizēt seminārus. LHF veicina labāko speciālistu izglītošanos starptautiskos forumos, iegūstot *“Master ”* pro-kategorijas treneru licenci. Paredzēts arī novirzīt IHF finansējumu jauno tiesnešu izglītībai, ilgtermiņā nodrošinot Latvijai nepieciešamo tiesnešu skaitu.

## Latvijas handbola vājās puses un draudi

Handbolam galveno konkurenci komandas sporta veidos veido futbols, basketbols, hokejs, volejbols un florbols. Šie sporta veidi savstarpēji konkurē ar atpūtas aktivitāšu piedāvājumu attiecīgajā teritorijā, potenciālo spēlētāju, skatītāju un atbalstītāju piesaistīšanu, pašvaldību un valsts atbalstu.

Komandu sportā vadošās lomas šobrīd ieņem futbols un basketbols. Pēc LSFP datiem 2018.gadā futbolā bija iesaistīti 20 705 jaunieši līdz 18 gadiem, basketbolā - 11 359, bet handbolā - 1 589 jaunieši. Aktīvāk iesaistot jaunos spēlētājus, futbols un basketbols nostiprina savas pozīcijas un atstāj handbolam aizvien mazākas iespējas attīstīties. Līdz ar mazāku spēlētāju skaitu, mazāki ir arī skatītāju, mediju uzmanības, atbalstītāju un partneru ieguldījumu.

Futbols un basketbols lielu daļu jauno spēlētāju piesaista tieši pašā sagatavošanas sākumposmā. Handbols objektīvi ir sarežģītāks un grūtāks sporta veids, jo sporta spēles specifika un infrastruktūra ir jāpielāgo un jāapgūst. Līdz ar to pašvaldību sporta skolas audzēkņu selekciju un treniņu organizēšanu handbolā veic vēlākā vecumā nekā tas tiek darīts futbolā un basketbolā. Šādā vecumā bērni (un to vecāki) bieži jau ir izvēlējušies kādu citu komandu sportu, līdz ar to piesaistīt jauniešus handbolam sporta skolām ir grūti.

Līdz ar bērnu trenēšanu agrīnākā vecumā futbols un basketbols piesaista arī to vecākus, tādējādi piesaistot to finansējumu, nodrošinot skatītājus, un nostiprinot pozīcijās kā sporta aktivitāšu organizētājs dotajā pašvaldībā. Esot mazāk bērniem, ir arī neliels darba vietu skaits handbola treneriem. Līdz ar to mazāk jauniešu izvēlas kļūt par handbola treneriem un skolotājiem. Tā rezultātā handbola treneru korpuss noveco, kā arī jaunā paaudze neredz karjeras perspektīvas.

No otras puses, handbola spēlētāju gatavošana agrīnā vecumā neprasa specifisko handbola prasmju apgūšanu. Pietiek ar bērnu vispārīgās fiziskās sagatavotības uzlabošanu un atsevišķu handbola elementu mācīšanu. Tāpēc bērnu gatavošanu handbolam un viņu intereses veicināšanu par to var iekļaut vispārizglītojošo skolu sporta stundās, mācot vieglākos handbola paveidus (piem. mini handbols) vai atsevišķus, interesantus spēles elementus.

Būtiska ir arī handbola klubu iesaistīšanās agrīna vecuma bērnu sagatavošanā, kas Latvijā praktiski nenotiek. Piemērs atrodams futbolā, kur ar starptautisko organizāciju atbalstu un finansējumu bērni tiek mērķtiecīgi iesaistīti klubos un treniņprocesā. Handbola klubu galvenais uzdevums būtu veidot bērnu interesi par handbolu, nodrošināt treniņu un sacensību iespējas, un sociāli iesaistīt bērnus un viņu vecākus vietējā *handbola kopienā*. Šī iesaiste var balstīties uz treniņiem un sacensībām vieglākajos handbola veidos, atsevišķiem spēles elementiem un vispārīgu fizisko sagatavotību.

Handbols Latvijā ir arī sliktāk finansēts nekā futbols un basketbols. LHF šobrīd nav iespējas finansiāli vai materiāli nodrošināt to atbalstu, ko piedāvā futbola vai basketbola federācijas, saņemot starptautisko organizāciju finansējumu. Mazāks ir arī dalībnieku un skatītāju finansējums, un sponsoru atbalsts. Ierobežotais finansējums neļauj handbola klubiem nodrošinātu profesionālu vidi, startēt starptautiska līmeņa sacensībās, un nodrošināt darbu ar bērniem un jauniešiem.

Nepietiekamu valsts atbalstu saņem arī MSĢ, kas ir augstākā līmeņa bāzes vieta nacionālajām jauniešu handbola izlasēm (U-18 un U-20). Atbalsts nav pietiekams, lai nodrošinātu mūsdienīgus apstākļus treniņprocesam, piesaistītu augstākās kvalitātes personālu, izstrādātu metodiku, nodrošinātu sporta medicīnu un veiktu pētījumus.

Latvijas handbola sistēmā ir ievērojams jauno spēlētāju atbirums, kas ir novērojams katrā vecuma posmā, un ar katram no tiem ir specifiski cēloņi:

* līdz 11 gadu vecumam: futbols, basketbols, florbols u.c. piesaista jauniešus agrākā vecumā. Handbola treniņi (sporta skolas sekcija) visbiežāk tiek organizēti 11 gadu vecumā, kad vairums bērnu jau ir izvēlējušies citus sporta veidus. Salīdzinoši zemāka handbola popularitāte un nepietiekama vecāku iesaistīšana handbolā arī veicina bērnu pievēršanos citiem sporta veidiem;
* 14 – 16 gadu vecumā, pirms vidusskolas, vērojams otrais atbirums, jo šajā vecumā jaunieši izvēlas karjeru. Pastāvot ierobežotām karjeras iespējām handbolā, vecāki bieži iesaka izvēlēties izglītības iestādes, kurās nav iespējams nodarboties ar handbolu vai arī iesaka vairāk laiku veltīt mācībām un karjeras attīstībai, nevis handbolam;
* 18 – 22 gadu vecumā, pēc vidusskolas un studiju laikā, ir nākošais atbirums, kura laikā pazūd perspektīvākie spēlētāji, kuri ir nodarbojušies ar handbolu 7-11 gadus sporta skolās. Universitātēs sports nav obligāts priekšmets un pašlaik augstskolās nav aktīvu sporta klubu, kur varētu apvienot handbola praktizēšanu ar studijām. Nav arī pietiekamu iespēju spēlēt profesionāli, saņemot par to atalgojumu, nav pievilcīgu trenera vai tiesneša karjeras iespēju.

Katrā posmā, kurā veidojas bērnu atbirums, tiem līdzi pazūd arī skatītāji un atbalstītāji (vecāki un sponsori).

**Būtisks jauniešu atbiruma cēlonis un handbola attīstību bremzējošs faktors ir arī *"katrs par sevi"* kultūra Latvijas handbolā, kurā klubi un pašvaldību sporta skolas orientējas uz savu tiešo misiju un nepietiekami sadarbojas savā starpā, nepietiekami iegulda kopējās sistēmas attīstīšanā.**

Latvijas handbola klubi orientējas uz pieaugušo *"profesionālā"*, augstākā līmeņa komandām un sacensībām. Tie nevelta pietiekamu laiku un resursus bērnu un vecāku piesaistīšanai, vienotas reģionālās *handbola kopienas* attīstīšanai, kā arī spēlētāju hierarhijas veidošanai. Klubiem ir būtiska loma un atbildība handbola popularizēšanā vietējā sabiedrībā. To uzdevums ir piesaistīt bērnus un vecākus, un nodrošināt iedzīvotājiem aktīvas, sportiskas socializācijas un brīvā laika pavadīšanas iespējas.

Konkurējošo sporta veidu (futbola, basketbola) klubi velta nozīmīgu laiku un resursus bērnu un vecāku piesaistīšanai un noturēšanai, veidojot sociāli aktīvu vidi un kultivējot *"piederību klubiem"*. Ja handbolā klubi to nedara, atbirums ir ievērojams un līdz kluba pieaugušo komandai nonāk tikai maza daļa potenciālo spēlētāju.

Bērnu un jauniešu pašvaldību sporta skolas attīsta jaunos handbola spēlētājus, bet, vairumā gadījumu, to dara atrauti no klubiem, orientējoties uz *"savu audzēkņu"* treniņiem. Sporta skolas startē LHF organizētajos Jaunatnes čempionātos, taču sacensībās neizmato reģionālā kluba nosaukumu. Līdz ar to netiek popularizēts klubu vārds un netiek izmantotas iespējas vairot handbola atpazīstamību vietējā sabiedrībā. Šādā sistēmā netiek pilnvērtīgi iesaistīti vecāki, jo sacensības ir kā *"profesionālās sagatavošanas"* aktivitātes. Tāpēc tās ir mazāk interesantas un mazāk apmeklētas, nekā gadījumā, ja tās būtu vietējā kluba aktivitātes, kuras veicinātu vecāku sociālo piesaisti klubam.

Trenējot *"savus audzēkņus"*, sporta skolas nepievērš pietiekamu uzmanību jauniešu tālākās handbola karjeras iespējām, it īpaši pārejai pēc vidusskolas absolvēšanas. Nepietiekama ir arī pašvaldību sporta skolu sadarbība ar reģiona vispārizglītojošajām skolām, lai palīdzētu tām ieviest handbolu popularizējošus elementus. Ja sadarbība ar handbola klubiem būtu ciešāka, sporta skolu metodisko kapacitāti būtu iespējams izmantot arī reģiona klubu kvalitātes celšanai.

Kopumā Latvijas handbola sistēma ir orientēta uz spēlētāju "profesionālo sagatavošanu" ar stāvu atlases piramīdu. Uz to orientēta gan izglītības sistēma, gan arī klubu darbība. No sagatavošanas sistēmas izkritušajiem ir maz iespēju un motivācijas palikt handbolā. Līdz ar to tikai maza daļa handbola interesentu tiek iesaistītas aktivitātēs, kas atbilst viņu spējām. Nav pilnībā izmantotas iespējas piesaistīt interesentu finansējumu un veidot handbola popularitāti.

Handbola attīstību bremzē arī klubu un skolu vadības nepilnīga izpratne par modernajām tendencēm handbolā - treniņu un mācību procesu, menedžmentu, handbola *produktu* veidošanu. Trūkst spēcīga menedžmenta, kuri veidotu modernus klubus, kas piesaista vietējo sabiedrību, un nodrošina brīvā laika pavadīšanu un socializāciju uz handbola bāzes. Nav pietiekamas zināšanas un prasmes, lai nodrošinātu dažādus sporta un izklaides pakalpojumu un veidotu augsts kvalitātes *produktu*, lai spētu piesaistīt pašvaldību, dalībnieku, skatītāju un atbalstītāju finansējumu, lai veicinātu sadarbību ar izglītības iestādēm, lai mērķtiecīgi virzītu jaunos trenerus izglītības iegūšanai vai tālākizglītībai.

Kopumā būtiskākais drauds un izaicinājums Latvijas handbolam ir drauds iekļūt *"lejupejošā spirālē"*. Klubiem patlaban nav pietiekams finansējums ne no publiskā, ne privātā sektora, tāpēc ir grūti piesaistīt un noturēt augsta līmeņa spēlētājus un speciālistus. Līdz ar to ir ierobežotas iespējas un motivācija veidot starptautiska līmeņa pievilcīgu produktu, organizēt handbolam nepieciešamās aktivitātes, lai piesaistītu bērnus un vecākus, un veidot karjeras iespējas jaunajiem spēlētājiem un speciālistiem. Rezultātā klubu piedāvātais sporta un brīvā laika pavadīšanas piedāvājums nepilnīgi atbilst dalībnieku un skatītāju vēlmēm, kā arī vāji konkurē ar citu sporta veidu piedāvājumiem. Esot zemai skatītāju, dalībnieku un vecāku interesei, draud vēl vairāk samazināties sponsoru un pašvaldību atbalsts, un citi klubu ieņēmumi, tā veidojot *"lejupejošo spirāli"*.

Latvijas handbola sistēma kopumā ir attīstījusies nevienmērīgi. Tā novēloti iesaista bērnus un jauniešus, ir nepietiekams zināšanu un izglītības apjoms, trūkst mūsdienīga iesaistes un treniņu procesa, kas varētu piesaistīt un noturēt handbolā jauniešus, krīt treneru skaits, un vērojama kvalitātes un konkurences lejupslīde. Tajā pat laikā Latvijas handbolā ir arī vērojami izcili rezultāti - vīriešu nacionālās izlases panākumi, MSĢ panākumi un vairāku audzēkņu individuālā meistarība, turpinot savu profesionālo karjeru ārpus Latvijas. Pozitīvus rezultātus ir devis arī IHF un EHF atbalsts mini handbola popularizēšanā un jaunatnes līgas atbalstīšanā, kā arī pludmales handbola veicināšanā. LHF sadarbībā gan ar LSFP, LOK un EHF nodrošina treneru un tiesnešu tālākizglītību, piesaistot gan Latvijas vadošos speciālistus, gan piesaistot starptautiskos ekspertus.

Balstoties uz esošās situācijas analīzi, LHF kā Latvijas handbola attīstības stratēģijas galveno uzdevumu izvirza -

*mērķtiecīgi izmantot visus attīstībai pieejamos resursus un aktivitātes,   
 lai apturētu risku iekļūt "lejupejošā spirālē", nodrošinātu stratēģiskas izmaiņas   
 kritiskajos handbola sistēmas elementos, un ļautu attīstīties ilgtspējīgai sistēmai.*

# Latvijas handbola attīstības stratēģiskie mērķi un sasniedzamie rezultāti 2021.gadā

Latvijas handbola attīstībai LHF uzstāda sekojošus stratēģiskos mērķus, kas raksturo handbola sistēmas spēju panākt vispusīgu un kvalitatīvu attīstību:

1. **Stabils starptautisks sniegums Latvijas vīriešu nacionālajai izlasei.**
2. **Regulāra Latvijas klubu un sporta skolu komandu dalība starptautiskajos turnīros.**
3. **Licencēto spēlētāju skaita pieaugums, it īpaši jauniešu grupās.**
4. **Izveidota sistēma ilgtspējīgai handbola attīstībai - jauniešu sagatavošanai, kvalitātes celšanai, handbola popularizēšanai.**

Starp stratēģiskajiem mērķiem ir arī spēlētāju atbiruma samazināšana, skatītāju un iesaistīto personu skaita pieaugums, atbalstītāju un partneru ieguldījuma palielināšana.

Atbilstoši stratēģiskajiem mērķiem plānots 2021. gadā sasniegt šādus specifiskos rezultātus:

* Latvijas nacionālā izlase spēlē Eiropas un pasaules čempionātā;
* U-18 un U-20 jauniešu izlases spēlē B divīzijā;
* vismaz 3 Latvijas klubi spēlē EHF organizētajos starptautiska līmeņa turnīros;
* U-12 un U-16 nacionālajām izlasēm un klubu jaunatnes komandām ir regulāra starptautisko sacensību un citu pasākumu pieredze;
* virslīgā vīriešiem stabili spēlē 10 komandas, pirmajā līgā - 12, sievietēm ir 6-8 komandas;
* handbolu spēlē 3000 bērni (12 - 18 gadu vecumā);
* ar handbolu ir iespējams nodarboties visos Latvijas reģionos;
* divkārt pieaudzis treneru skaits;
* audzis tiesnešu un profesionālu handbola menedžeru skaits;
* būtiski pieaudzis piesaistītais finansējums (skatītāju, spēlētāju, sponsoru, pašvaldību).

# Latvijas handbola attīstības stratēģiskās prioritātes

Latvijas handbola attīstības stratēģija ir balstīta uz četriem pīlāriem, kuri būs LHF turpmākās darbības prioritātes. Tie nosedz kritiskos elementus Latvijas handbola sistēmā un veidoti tā, lai nodrošinātu vispusīgu, ilgtspējīgu handbola sistēmas attīstību. Šie pīlāri izstrādāti, izmantojot citu valstu pieredzi katra handbola sistēmas elementa attīstībai.

1. **Veidot *“piramīdu”* handbola klubos, attīstīt klubu menedžmentu.**

Izveidot uz klubiem balstītu Latvijas handbola attīstības sistēmu, kurā klubi nodrošina vispusīgu, ilgtspējīgu handbola attīstību savā reģionā. To darbības mērķis ir veidot sociāli-sportisko dzīve reģionā ap handbola spēli. Tie iesaista visu vecumu un spēju dalībniekus un veido vietējo *handbola komūnu*. Tie nodrošina iespēju katram iesaistīties handbola aktivitātēs atbilstoši savam prasmju līmenim, veidojot komandu *"piramīdu"* kluba iekšienē.

Klubu darbības attīstība tiks veidota cieša sadarbība ar pašvaldībām, to sporta skolām un plašāku sabiedrību, veicinot kluba attīstību ilgtermiņā. Tiks uzlabota handbola infrastruktūras pieejamība - gan treniņprocesam, gan visa vecuma un prasmju interesentiem.

Plašāka sabiedrības iesaiste veicinās lielāku handbola interesentu un skatītāju skaitu, finansējuma pieaugumu handbola klubiem, mazinās atbirumu un ļaus iesaistīt vairāk augstākā līmeņa spēlētāju.

1. **Integrēt sporta skolas ar klubiem.**

Sporta skolas tiks cieši integrētas un sadarbosies ar reģiona klubu, kopīgi nodrošinot spēlētāju karjeras attīstību un veidojot spēlētāju *"piramīdu"*. Pastāvot komandu *"piramīdai"* klubu ietvaros, klubi iesaistās agrīnā vecuma spēlētāju piesaistīšanā un atlasē, kā arī bērnu un jauniešu "noturēšanā" handbolā. Klubi palīdz iesaistīt jauniešus pašvaldību sporta skolu sekcijās, atbalsta izglītības procesu un kontrolē to. Savukārt sporta skolu uzdevums ir palīdzēt gatavot klubu komandu spējīgākos bērnus un sniegt handbola metodisko atbalstu reģionā. Klubi un pašvaldību sporta skolas kopīgi veido sadarbību ar reģiona vispārējās izglītības iestādēm un pašvaldībām.

1. **Uzlabot izlašu starptautiskos panākumus.**

Starptautiski panākumi palīdz piesaistīt jauniešus, skatītājus un atbalstītājus. Paredzēts panākt Latvijas izlašu dalību EHF un IHF organizētajos Eiropas un pasaules čempionātos. Nodrošināt starptautisku pieredze dažādu līmeņu un vecuma spēlētājiem, treneriem, menedžeriem. Starptautiskā pieredze palīdzēs uzlabot Latvijas handbola kvalitāti, kā arī attīstīs plašākas karjeras iespējas jauniešiem. Šādas iespējas samazinās handbola spēlētāju atbirumu 15 - 22 gadu vecumā.

1. **Popularizēt handbolu.**

Ieinteresēt, iesaistīt handbolā un saistītajos sporta veidos (mini un beach handbols) plašāku sabiedrību. Attīstīt handbolu, tā elementus un saistītos sporta veidus skolās un pašvaldību sporta centros. Veidot iespējas nodarboties ar handbolu reģionos, kur tas pašlaik nav attīstīts. Popularizēt handbolu kā veselīga un mūsdienīga dzīves stila elementu.

Handbola atpazīstamība palīdzēs piesaistīt interesentus un spēlētājus, un celt tā prestižu, potenciāli pozicionējot handbolu starp TOP-3 sporta veidiem Latvijā.

# Ilgtspējīgas Latvijas handbola sistēmas uzbūve

Galvenais Latvijas handbola attīstības stratēģijas uzdevums ir mainīt izpratni par handbola dzīves organizēšanu. Esošajā sistēmā gan klubi, gan pašvaldību sporta skolas orientējas uz *"profesionālo"*, augsta līmeņa sportu. Līdz ar to ir ievērojams spēlētāju atbirums, kas nespēj vai nevēlas spēlēt šādā līmenī. Jauniešu vecāki un vietējā sabiedrība nav ikdienā iesaistīti kluba vai sporta skolas dzīvē, līdz ar to tiem ir mazāka interese par handbolu. Rezultātā spēlētāju un interesentu skaits šādā *"profesionālajā"* augsta līmeņa sistēmā ir mazs, trūkst finansējuma, un ir maz pievilcīgu karjeras iespēju speciālistiem.

Veiksmīgāka sistēma ir tāda, kurā **klubi ir centrs vietējai *"handbola dzīvei"* (sk. 1.attēlu), t.i. piedāvā aktīvās atpūtas, sporta un socializācijas iespējas, izmantojot handbolu kā pamatu. Šādā sistēmā treniņu un sacensību iespējas tiek piedāvātas pēc iespējas plašākai vietējai sabiedrībai, iesaistot gan handbolā, gan tā paveidos (mini, beach) vai aktivitātēs ar tā elementiem, atbilstoši katra prasmēm un interesēm.**

*1. attēls - Handbola klubu loma reģiona "handbola dzīves" organizēšanā un dažāda līmeņa "piramīdas" veidošanā.*



Klubu galvenais uzdevums un ienākumu avots šādā sistēmā ir pēc iespējas plašākas vietējās sabiedrības iesaistīšana un dažāda veida aktīvās atpūtas un sporta aktivitāšu organizēšana. Plašākas sabiedrības iesaistīšana arī palielina kopējos kluba ieņēmumus no dalībniekiem un skatītājiem. Šie ieņēmumi un lielāks aktivitāšu skaits ļauj piesaistīt handbola speciālistus un apmaksāt infrastruktūru, daļēji kompensējot klubu *"profesionālā"*, augsta līmeņa komandu izmaksas.

Dažāda veida, vecuma un līmeņa komandu esamība klubā samazina atbiruma līmeni. Sportistiem, kuri izkrīt no *"profesionālās"* karjeras, ir iespēja palikt vietējā *"handbola saimē"* un turpināt aktivitātes kā speciālistiem vai cita līmeņa spēlētājiem. Šāda sistēma sniedz arī plašāku perspektīvu par karjeras izaugsmes iespējām jaunajiem spēlētājiem.

Ar plašāku iesaisti palielinās arī klubu dalībnieku un vietējās sabiedrības piederības sajūta handbola komūnai, tā nodrošinot interesentus (dalībniekus un skatītājus), kluba aktivitāti un stabilākus ieņēmumus ilgtermiņā. Palielinās iespēja, ka dalību handbola klubā ieteiks saviem bērniem un paziņām.

Šāds klubs ir arī pievilcīgāks pašvaldībām, jo spēj nodrošināt plašāku klāstu vietējai sabiedrībai nepieciešamo aktīvās atpūtas un sporta pakalpojumu, palīdz veidot spēcīgu vietējo identitāti un lepnumu, potenciāli samazināt iedzīvotāju aizplūdi.

Attīstot uz klubiem balstītu vietējo *"handbola dzīvi"*, mainās arī citu iesaistīto organizāciju lomas (sk. 2.attēlu). Latvijas handbola attīstības stratēģiskais uzdevums ir panākt visu iesaistīto organizāciju ciešu sadarbību, kopīgi nodrošinot spēlētāju karjeras attīstību, organizējot *"handbola dzīvi"* reģionā un popularizējot handbolu.

*2. attēls - Handbola attīstība iesaistīto organizāciju lomas.*

**

***Klubi***

Šādā sistēmā galvenie "handbola dzīves" organizētāji ir reģionālie handbola klubi. Tie joprojām organizē *"profesionālo"*, augsta līmeņa handbola komandu sportu, taču papildus tam nodrošina dažādas ar handbolu saistītas aktīvās atpūtas, sporta un socializēšanās iespējas. **Klubu dzīvotspēja un ieņēmumi balstās uz pamata kompetences (handbola trenēšana un sportisko aktivitāšu organizēšana) plašāku izmantošanu.**

Klubu darbības mērķis - regulāra un masveida vietējās sabiedrības iesaiste dažādās ar handbolu saistītajās aktivitātes (spēlēt, skatīties, palīdzēt, atbalstīt). Šis ir arī klubu ieņēmumu avots, no dalības maksām (vecāku maksājumiem) un ieejas biļetēm.

Klubi pēc iespējas piedāvā dažāda veida un līmeņa handbola aktivitātes:

* klasisko handbolu, mini, beach, street, sportiskas aktivitātes ar handbola elementiem;
* sieviešu, vīriešu, invalīdu;
* pirmsskolas, bērnu, jauniešu, junioru;
* pieaugušo, 1.līgas, augstākās līgas;
* *"sociālo"*, *"tautas"* handbolu un neformālas aktivitātes, *"handball as fun"*

Klubi aktīvi sadarbojas ar reģiona vispārizglītojošām skolām, popularizē tur dažāda veida handbolu, apmāca skolotājus un palīdz tiem, organizē reģiona skolu sacensības. Tie aktīvi strādā ar bērnu un jauniešu vecākiem, ieinteresē, iesaista tos handbola dzīvē (piem. kā brīvprātīgos un skatītājus).

Klubi palīdz veidot jauno spēlētāju karjeras. Ņemot vērā, ka klubi ir strādā ar bērnu komandām, tie ir ieinteresēti, lai reģiona pašvaldību sporta skolas būtu labā kvalitātē un palīdzētu tām attīstīt kluba labākos jaunos spēlētājus. Tāpēc tie cieši sadarbojas ar reģiona pašvaldību sporta skolām un palīdz atlasīt un novirzīt uz tām reģiona labākos bērnus. Klubu komandas (dažāda līmeņa) piedalās Latvijas un starptautiskajās sacensībās, gūstot pieredzi un uzlabojot sniegumu.

Veidojot aktīvās atpūtas un sporta dzīvi un kopienu reģionā, klubi aktīvi strādā ar reģiona pašvaldībām un sponsoriem, lai panāktu atbalstu handbolam.

Reģionos, kuros pašlaik nav handbola klubu, līdzīgas funkcijas var pildīt arī pašvaldību sporta centri, kuri specializējas handbolā.

***Pašvaldību sporta skolas***

Pašvaldību sporta skolas cieši sadarbojas ar reģiona klubiem jaunākās paaudzes spēlētāju sagatavošanā. Klubu loma ir veidot *"handbola dzīvi"* reģionā, popularizēt handbolu un piesaistīt tam interesentus, t.sk. bērnus un jauniešus. Tie klubos agrākā vecumā iesaistās dažādās ar handbolu saistītās aktivitātēs, viedo interesi par šo sportu un savu kā (topošā) handbola spēlētāja un kluba dalībnieka identitāti. Optimālā gadījumā bērni darbojas klubā pirms tie uzsāk treniņus sporta skolās, tiem jau ir izveidojusies piederības sajūta klubam.

**Tāpēc mainās pašvaldību sporta skolu uzdevums. Pēc būtības tās palīdz klubiem attīstīt labākos kluba un reģiona jaunos spēlētājus, nodrošinot papildus treniņus ar valsts dotācijas atbalstu**. Šādā situācijā saglabājas bērnu un jauniešu piederība klubiem, t.sk. tie veido klubu bērnu un jauniešu komandas. Ja iespējams, klubu komandas ir plašākas, un sporta skolas strādā ar spēcīgākajiem to spēlētājiem. Šāda situācija ļautu pēc nepieciešamības papildināt sporta skolu grupas, kā arī no grupām *"izkritušie"* var turpināt spēlēt klubu komandās.

Reģiona jauno spēlētāju attīstība veicama ciešā sadarbībā. Ņemot vērā, ka pašvaldību sporta skolās papildus treniņus saņem vietējam klubam *"piederīgi"* bērni, klubs daudz aktīvāk iesaistās mācību darbā, t.sk. izvērtējot rezultātus un iesakot nepieciešamos uzlabojumus. Klubs palīdz organizēt bērnu un jauniešu sacensības un sporta-socializēšanās aktivitātes. Optimālā gadījumā netiek rīkoti atsevišķi sporta skolu čempionātu, bet tiek rīkotas klubu bērnu un jauniešu attiecīgā līmeņa komandu sacensības. Šāda organizācija stiprina jauno spēlētāju piederības sajūtu klubam un vietējo patriotismu, kā arī nodrošina lielāku vecāku, citu bērnu un vietējās handbola kopienas interesi.

Pašvaldību sporta skolas kopīgi ar klubiem popularizē handbolu attiecīgajā reģionā, ieverot apkārtējās pašvaldības. Tiek veidota sadarbība ar reģiona vispārizglītojošajām skolām, popularizējot handbolu (piem. nodarbības kopīgi ar klubu *"zvaigznēm"*), palīdzot veidot handbola (un tā veidu - mini, beach) komandas, mācot, kā sporta stundās spēlēt handbolu vai izmantot tā elementus, palīdzot metodiski un apmācot skolotājus. Ja iespējams, skolām tiek veidotas *"handbola filiāles"* citās reģiona apdzīvotajās vietās un pašvaldībās.

Pašvaldību sporta skolas ir handbola (un tā veidu) metodikas centrs reģionā, kas cieši sadarbojas ar MSĢ, LSPA, ārvalstu partneriem. Tās palīdz klubiem apgūt jaunāko handbola metodoloģiju, palīdz metodiski organizēt handbola treniņus kluba komandām.

Sporta skolas aktīvi piedalās jauno spēlētāju karjeras plānošanā un konsultēšanā - palīdz atlasīt reģiona labākos jaunos spēlētājus, iesaistīt tos sporta skolās, iesaka mācības MSĢ un citas iespējas, lai pilnvērtīgi tos gatavotu profesionālai karjerai Latvijā un starptautiski.

Reģionos, kurus nav pašvaldību sporta skolas ar handbola ievirzi, šīs funkcijas var veikt pašvaldību interešu izglītības centri.

***Pašvaldības***

Ņemot vērā, ka klubi veidojas kā centrs vietējai "handbola dzīvei", tiem ir attīstāma daudz ciešāka sadarbība ar pašvaldībām. Piedāvātajā modelī šādu sadarbību ir vieglāk veidot, jo klubi ne tikai strādā ar *"profesionālā"*, augstā līmeņa komandām, bet plašāk iesaistās aktīvās atpūtas, sporta un socializēšanās aktivitāšu veidošanā reģionā. Līdz ar to veidojas abpusēji pievilcīgākas sadarbības iespējas.

Veiksmīgā sadarbībā ar pašvaldībām klubiem var tikt atvieglota pieeja nepieciešamajai infrastruktūrai (sporta zālēm, aprīkojumam) un ir iespējams kopīgi rīkot aktivitātes. Ar pašvaldību palīdzību tiek izveidotas sporta skolas vai interešu izglītība, kur tiek gatavoti klubu jaunieši un attīstīta metodiskā palīdzība, tās palīdz veidot sadarbību ar vispārizglītojošajām skolām.

Attīstāma sadarbība arī ar citām reģiona pašvaldībām, it īpaši kopīgi strādājot ar vispārizglītojošajām skolām, piesaistot šo reģionu bērnus un jauniešus, un palīdzot tajās organizēt ar handbolu saistītas sporta aktivitātes (piem. satelīt-komandas).

***Augstākā līmeņa komandas, MSĢ un LSPA***

Lai nodrošinātu ilgtspēju, handbola sistēmas attīstībā plašāk jāiesaista augstākā līmeņa spēlētāji un nacionālā līmeņa izglītības iestādes.

Nacionālo izlašu, MSĢ spēlētājiem, arī klubu labākajiem spēlētājiem un veterāniem, un Latvijas izcelsmes spēlētājiem ārvalstīs ir svarīga loma handbola popularizēšanā. To uzdevums ir kā lomu modeļiem un *"slavenībām"* palīdzēt piesaistīt handbolam bērnus un jauniešus, kā arī skatītājus un atbalstītājus. Viņi informē par vietējās un starptautiskās karjeras iespējām handbolā. Ar labiem starptautiskajiem panākumiem viņi starptautiski *"pārdod"* Latvijas handbola sistēmas spēju veidot augstākās kvalitātes produktu.

MSĢ un LSPA attīstāmi kā vispusīgi handbola izglītības un metodoloģijas centri. Jaunieši tiek sagatavoti konkurētspējīgām profesionālajām karjerām, t.sk. kā spēlētāji, treneri, tiesneši, menedžeri u.c. Tās apmāca un mentorē klubu un sporta skolu trenerus un vadītājus, palīdz tiem izveidot konkurētspējīgus treniņu un kluba vadības procesus. Lai veicinātu jauniešu karjeras attīstību, paralēli mācībām attīstāma iespēja tiem strādāt klubos un skolās par jaunākajiem treneriem un tiesnešiem.

***Latvijas Handbola federācija***

Lai izveidotu ilgtspējīgu Latvijas handbola attīstības sistēmu, ir attīstāmas arī LHF funkcijas.

LHF palīdz ar stratēģisko un metodisko atbalstu. Tā palīdz klubiem un sporta skolām kopīgi ar pašvaldībām plānot un veidot veiksmīgu handbola sistēmu reģionā. Federācija nodrošina pieeju starptautiskā līmeņa speciālistiem un mentoriem, palīdz iepazīties ar citu valstu pieredzi.

LHF popularizē handbolu valsts līmenī, būvē *"Latvijas handbola brendu"*. Tā aizstāv handbola intereses politiskajā līmenī, palīdz klubiem darbā ar pašvaldībām, strādā ar lielajiem sponsoriem un partneriem. Federācija piesaista starptautisko finansējumu Latvijas handbola attīstībai.

LHF uzdevums ir arī veidot tādu nozares regulējumu un finansēšanas noteikumus, lai iesaistītās puses būtu motivētas sadarboties un attīstīt Latvijas handbola sistēmu kopumā, ne tikai orientēties uz savu tiešo misiju.

# Stratēģijas pasākumi

## 1.pīlārs - Veidot “piramīdu” handbola klubos, attīstīt klubu menedžmentu.

Pirmā stratēģijas pīlāra mērķis ir palīdzēt Latvijas handbola klubiem veidot vispusīgu, ilgtspējīgu handbola attīstību savā reģionā - veidot komandu *"piramīdu"*, piedāvāt ar handbolu saistītas aktīvās atpūtas un sporta aktivitātes visu vecumu un spēju dalībniekiem, un veidot vietējo handbola komūnu. Paredzams, ka spēja piedāvāt plašāku aktivitāšu klāstu palīdzes arī uzlabot klubu finansiālo stāvokli.

**1.1. «Latvijas handbola klubu stratēģiskā attīstība» - EHF & LSFP atbalstīts projekts**, sadarbībā ar Vācijas & Norvēģijas federācijām (2019-2024).

Paredzēta klubu stratēģiju izstrāde (LHF vadītas diskusijas ar reģionu pašvaldībām, klubiem un sporta skolām, vietējās situācijas analīze un handbola attīstības plāns reģionā, klubu stratēģijas un biznesa plāni).

Klubu menedžmenta apmācība, semināri un pieredzes apmaiņa (vietējā un starptautiskā) – (klubu darba organizēšana, piedāvājuma dažādošana, sacensības un pasākumi, darbs ar pašvaldībām un sponsoriem).

Metodisko materiālu un paraugu izstrāde, prezentācijas (kluba attīstības standarts, darba organizēšana, klubu piedāvājums, spēlētāju karjeras attīstība, notikumu un sacensību organizēšana atbilstoši EHF standartiem, darbs ar sponsoriem un brīvprātīgajiem).

LHF sniegtais klubu attīstības atbalsts (handbola centru un resursu kartējums un attīstības plāns, darba grupa klubu stratēģiju izstrādei un ieviešanai, metodiskie materiāli, apmācību un pieredzes apmaiņas organizēšana, kontakti ar ārvalstu ekspertiem).

Atbalsts bērnu un jauniešu aktivitāšu veidošanai klubos (handbols, tā veidi (mini, beach, street), handbola elementi), bērnu un jauniešu komandas klubos, sacensības, vecāku ieinteresēšana un iesaistīšana.

Atbalsts klubu darbam ar vispārizglītojošajām skolām (popularizēt, integrēt mini handbolu, handbola elementi sporta stundās, apmācīt skolotājus, palīdzēt rīkot skolu sacensības, atlasīt bērnus).

Jauno speciālistu (jauniešu, 18-22.g.v.) prakse klubos kā treneru asistentiem, jaunākajiem treneriem, jaunākajiem tiesnešiem u.c.

Atbalsts klubu menedžeriem (metodiskie materiāli un mentori, prasības un uzraudzība):

* kvalitatīvu sporta notikumu organizēšanai;
* "kluba standarts" (treneri, fiziskās sagatavotības treneri, masieri u.c.);
* handbola piedāvājuma dažādošanai (bērniem, jauniešiem, mini, beach, street, piedāvājums korporatīvajiem pasākumiem, vasaras skolas, *"handbol as fun"* u.c.);

**1.2. Veidot uz attīstību orientētu nozares regulējumu un finansēšanas nosacījumus.**

LHF izstrādās tādu handbola nozares regulējumu un finansēšanas nosacījumus, kas motivētu iesaistītās puses sadarboties un attīstīt Latvijas handbola sistēmu kopumā, pat ja tas nesniedz īstermiņa ieguvumus. Īpaši tiks atbalstīti tie sistēmas elementi, kas patlaban nav pietiekami attīstīti.

LHF finansējums klubiem vai nu projektu veidā vai par sasniegto tiks piešķirts šādiem mērķiem:

* dažādu veidu un līmeņu handbols, biedru regulāra dalība aktivitātēs;
* darbs ar skolām, kaimiņ-pašvaldību sporta klubiem, interešu izglītība, satelīt-komandas;
* vecāku, vietējās sabiedrības iesaistīšana, aktivitātes, saistītie pakalpojumi;
* skatītāju un sponsoru piesaistīšana;
* dažāda veida un līmeņa komandu dalība sacensībās, sacensību organizēšana;
* tiesnešu, menedžeru un komandu pieredzes apmaiņa;
* kopējs handbola attīstības un sadarbības plāns ar reģiona pašvaldībām un sporta skolām.

EHF un IHF finansējums novirzīts klubu sistēmas pilnveidei un ilgtspējīgas handbola sistēmas attīstīšanai (bērnu un jaunatnes sports, piedāvājuma kvalitāte, popularizēšana, darbs ar atbalstītājiem, nacionālo izlašu attīstība, u.c.).

**1.3. *Pro*-kategorijas treneru, tiesnešu un menedžeru izglītošana, kursi un semināri tālākizglītībai**

Apgūstot iekšējos un ārējos, EHF, IHF, LSFP projektus un LOK Olimpiskās Solidaritātes piedāvājumu u.c. nodrošināt ik gadu 3 - 4 starptautisko un vietējo ekspertu seminārus Latvijā. Veicināt treneru izglītošanos ārzemēs, *Pro*-kategorijas kursi. Ieviest treneru kvalitātes izvērtēšanas mehānismus.

Palielināt handbola tiesnešu un menedžeru skaitu.

Augsta līmeņa turnīru apmeklēšana, jauno speciālistu prakse ārvalstīs.

*Sadarbībā ar LOK, LSFP un citu sporta veidu asociācijām tiks veikti pasākumi kopējās Latvijas sporta nozares uzlabošanai:*

**1.4. Izglītot pašvaldības par sporta dzīves organizēšanu, motivēt iesaistīties**.

Mērķis – katra pašvaldība finansē sportu, viens speciālists ar atbilstošu izglītību atbild par sporta sistēmu, bērnu un jauniešu hierarhiju, sadarbību ar klubiem, skolām un sporta skolām.

**1.5. Attīstīt sporta menedžmenta studiju kursus un programmas LSPA, LU un/vai RSU.**

T.sk. veidot programmas par klubu vadību, reģionālā sporta attīstīšanu. Piesaistīt augstskolu resursus klubu apmācībā, studentus praksēs klubos, pētniecība.

## 2.pīlārs - Integrēt sporta skolas ar klubiem

Otrā stratēģijas pīlāra mērķis ir panākt ciešu sadarbību starp pašvaldību sporta skolām un reģiona klubiem jaunākās paaudzes spēlētāju sagatavošanā. Ilgtspējīgā handbola attīstības sistēmā klubi bērnus iesaista agrākā vecumā, tāpēc mainās sporta skolu loma. Tās vairs nav atsevišķas profesionālās ievirzes izglītības iestādes, bet gan palīdz klubiem attīstīt labākos kluba un reģiona jaunos spēlētājus. Tiek arī attīstītas skolu metodiskās un karjeras atbalsta funkcijas.

Pašvaldību sporta skolu loma ilgtspējīgā handbola attīstības sistēmā:

* attīstīt reģiona labākos jaunos spēlētājus, gatavot profesionālai karjerai Latvijā un starptautiski (bet šie ir tikai daļa no kluba bērnu un jauniešu komandu spēlētājiem);
* sniegt metodisko atbalstu klubiem, skolām;
* palīdzēt organizēt atbalstu bērnu handbola aktivitātēm klubos un reģiona skolās;
* pro-aktīvi strādāt ar bērniem, kas vēlas mainīt sporta veidu (piem. no vieglatlētikas);
* palīdzēt atlasīt reģiona labākos bērnus, novirzīt MSĢ.

**2.1. Rīkot klubu sacensības jauniešu un bērnu līmenī no 2020. gada**, integrējot pašvaldību sporta skolas ar klubiem.

LHF pastiprinās atbalstu klubu komandām, lai tās varētu klubiem piesaistīt bērnus, kā arī palīdzēs sporta skolām ar nepieciešamo ekipējumu (bumbām).

LHF īstenos sadarbības projektu ar EHF jauniešu un bērnu turnīru organizatoriskajam atbalstam un ekipējumam mini handbola attīstībai.

**2.2. Bērnu un jauniešu komandu attīstība klubos, sadarbības modelis ar sporta skolām.**

Lai palīdzētu klubiem izveidot bērnu un jauniešu komandas, paredzētas aktivitātes stratēģijas 1.pīlāra ietvaros (projektā «Latvijas handbola klubu stratēģiskā attīstība»)

Atbalstīt internātu veidošanos 2-3 handbola centros.

**2.3 Sadarbībā ar LOK izstrādāts metodiskais darba materiāls U12 – U16.**

Vienots standarts sporta skolām un klubiem. Iestrādāti mūsdienu standarti un labākā starptautiskā prakse treniņprocesam, tiks saskaņots ar IZM. Tiks izveidota LHF metodiskā darba grupa, kas veiks metodiskā darba materiālu integrāciju un kontroli.

**2.4. Atjaunoti sporta skolu darbības kritēriji.**

Sadarbībā ar IZM tiks izstrādāti kritēriji, kā vērtēt pašvaldību sporta skolu darbu handbola kopējās sistēmas attīstībā (piem. sadarbība ar klubiem un pašvaldībām, metodiskais darbs reģionā, kvalitāte, handbola popularizēšana skolās u.c.).

Sadarbībā ar IZM tiks strādāts pietā, lai valsts dotācijas pedagogu algām pašvaldību sporta skolās aprēķinā iekļautu sistēmiskās attīstības kritērijus:

* reģionālā sadarbība: pašvaldība - klubs - sporta skola - citas skolas, ir reģionālais handbola attīstības plāns
* sadarbojas ar reģiona skolām, organizē handbola aktivitātes tajās, apmāca skolotājus
* sadarbojas ar klubiem handbola popularizēšanā, rīko kopīgus pasākumus
* iesaista vecākus, vietējo sabiedrību, citu skolu audzēkņus un vecākus
* organizē savu un klubu treneru kvalitātes celšanu un pieredzes apmaiņu
* atlasa potenciālos spēlētājus pa skolām un klubiem, novirza uz sporta skolām & MSĢ
* bērnu veselība.

***2.5. Sporta skolu handbola filiāļu veidošana reģionos, kur ir klubi, bet nav sporta skolas.***

*(potenciāli)*

## 3.pīlārs - Uzlabot izlašu starptautiskos panākumus

Iegūstot tiesības piedalīties Eiropas vai Pasaules čempionāta finālturnīros, handbols atgriezīsies starp populārākajiem Latvijas sporta veidiem. Tās stiprinās savas pozīcijas prioritāro sporta veidu pulkā, piesaistot nepieciešamo popularitāti un atpazīstamību, vilinot sponsorus un atbalstītājus, kā arī vairojot pašvaldību un valsts atbalstu handbolam.

Handbola sekmīgai darbībai un starptautisko rezultātu nodrošināšanai nepieciešams ievērojami mazāks finanšu resurss nekā citiem komandu sporta veidiem. Kā panākumu atslēgu Latvijas handbola attīstības stratēģijas ieviešanai LHF redz Latvijas nacionālo izlašu sagatavošanu konkurētspējīgai dalībai Eiropas un pasaules čempionātu finālturnīros.

Nacionālo izlašu panākumi ir arī Latvijas handbola saimes seja un lepnums. Tie arī izceļ LHF kā stabilu sporta organizāciju ar labu reputāciju un augstiem kvalitātes standartiem, kas ievēro sporta jomas labas pārvaldības principus.

Stratēģijā paredzēts arī pievērst uzmanību jauno spēlētāju un speciālistu kvalitātei, lai nodrošinātu nacionālo izlašu sniegumu nākotnē. Paredzēts organizēt Latvijā starptautiskas sacensības, lai veicinātu pieredzes apmaiņu un vairotu handbola popularitāti.

**3.1. Vīriešu izlases kvalificēšanās EHF/IHF finālturnīram**

**3.2. Izveidota nacionālās izlases bāzes komanda 2021.gadā**

**3.3. EHF 2020.g. Eiropas čempionāta B divīzijā U-20 turnīra organizēšana Latvijā**

**3.4. Jauno spēlētāju un speciālistu kvalitātes uzlabošana**

Veidot MSĢ kā bāzes vietu jaunatnes izlasēm (U-14, U-16, U-18).

MSĢ izveidot «13.klasi» (labākos jaunos handbolistus noturēt profesionālā treniņprocesā).

Nodrošināt MSĢ dalību starptautiskos jaunatnes turnīros 2 reizes gadā.

Organizēt U-12 un U-14 talantu nometnes *"Dainis Kirštopāns handball camp"*, jauno vārtsargu apmācību.

Izveidot jauno speciālistu praktiskās apmācības sistēmu (16-22.g.v. prakse tiesājot mini handbolu un jaunatnes čempionātus, treneru asistenti jaunatnes komandām, speciāli kursi un semināri).

Organizēt jauno speciālistu praksi ārpus Latvijas (jauno treneru, tiesnešu) izmantojot Erasmus+ programmas.

## 4.pīlārs - Popularizēt handbolu

Handbols Latvijā patlaban ir mazāk pazīstams un populārs nekā futbols un basketbols. Ir mazāks gan spēlētāju, gan skatītāju skaits, attiecīgi grūtāk ir piesaistīt arī atbalstītājus, iegūt valsts un pašvaldību atbalstu.

Stratēģija ietver pasākumus handbola atpazīstamības veicināšanai, intereses radīšanai starp potenciālajiem spēlētājiem un dalībniekiem, kā arī sporta veida prestiža celšanai. Handbolam Latvijā jākļūst par prioritāro valsts sporta veidu un jābūt starp *"TOP 3"* sporta veidiem Latvijā.

Ņemot vērā klasiskā handbola tehnisko sarežģītību, svarīgs tā popularizēšanas un iesaistīšanas ceļš ir caur vieglākajiem handbola veidiem, kā arī ar aktīvās atpūtas un sporta aktivitātēm, kas ietver tā elementus.

**4.1. Mini-, beach-, street- handbola attīstīšana**, sadarbībā ar LSFP, LOK, EHF, IHF.

Izveidot Latvijā stabilu mini handbola platformu.

EHF standartiem atbilstoši starptautiski beach-handbola turnīri pieaugušajiem.

Ikmēneša posmi mini-handbolā, vasaras periodā 2 street-handbola posmi.

Skolu jaunatnes čempionāts mini-handbolā Rīgas reģionu skolās no 2019/2020.

**4.2. Handbola, mini-handbola un to elementu iekļaušana skolu sporta stundās**

LSFP projekts 2019.-2021., tiks sagatavoti metodiskie materiāli, veikta sporta skolotāju apmācība.

**4.3. Handbola popularizēšana ārpus esošajiem reģioniem**

Tiks veicināts klubu un sporta skolu darbs ar blakus reģiona vispārizglītojošajām skolām stratēģijas 1.pīlāra ietvaros (projektā «Latvijas handbola klubu stratēģiskā attīstība»).

**4.4. Atbalsts handbola un mini-handbola infrastruktūrai, handbola piedāvājuma paplašināšanai**

Handbola un mini-handbola infrastruktūru plānots atbalstīt EHF projekta ietvaros.

Palīdzēt klubiem attīstīt tos handbola veidus, kuros ir liels iesaistīto skaits un redzamība, pat ja nav orientācija uz sportiskajiem rezultātiem (stratēģijas 1.pīlāra ietvaros, projektā «Latvijas handbola klubu stratēģiskā attīstība»).

Ieviest EHF un IHF finansētās programmas bērnu un jauniešu, sieviešu, invalīdu sporta attīstībai.

**4.5. Bērnu vasaras nometnes un talantu atlase.**

# Stratēģijas finansējums

Stratēģijā iekļautās aktivitātes plānots ieviest, izmantojot dažādu organizāciju attīstības programmas. LHF mērķtiecīgi iesaistīsies EHF un IHF pasākumos, kas paredzēti handbola attīstībai un popularizēšanai, veiks projektus kopīgi ar LOK un LSFP.

Sadarbībā ar organizācijām, kas finansē ar handbolu saistītās aktivitātes (t.sk. IZM, LOK, LSFP, starptautiskās federācijas), LHF izstrādās tādus finansēšanas mehānismus un kritērijus, lai dotāciju, projektu vai snieguma finansējuma veidā atbalstītu tādas klubu, skolu un citu handbola organizāciju aktivitātes, kas palīdz sasniegt ilgtspējīgas handbola sistēmas attīstības mērķus - jaunatnes sportam, popularizēšanai, metodiskajam darbam, spēlētāju karjerām, kvalitātei, sadarbībai u.c.

Latvijas handbola attīstības stratēģijas galvenais mērķis ir uzbūvēt tādu klubu sistēmu, kurā handbola klubiem būtu lielākas iespējas nopelnīt vairāk, plašāk iesaistot vietējo sabiedrību, pašvaldības un atbalstītājus.